Document ID: 31994R1771

Komisijos Reglamentas (EB) Nr. 1771/94
1994 m. liepos 19 d.
nustatantis tam tikrų rūšių laukinių gyvūnų kailių, odų ir iš jų pagamintų prekių įvežimo į Bendriją nuostatas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1991 m. lapkričio 4 d. Tarybos reglamentą (EEB) Nr. 3254/91, draudžiantį Bendrijoje naudoti spąstus, kuriais suspaudžiamos gyvūnų galūnės, ir įvežti į Bendriją tam tikrų rūšių laukinių gyvūnų, kilusių šalyse, kur jie gaudomi minėtais spąstais arba kitais tarptautinių humaniško gyvūnų gaudymo reikalavimų neatitinkančiais būdais, kailius, odas ir iš jų pagamintas prekes [1], ypač jo 5 straipsnį,
kadangi neseniai paaiškėjo, kad humaniško gyvūnų gaudymo spąstais standartai, vystomi remiantis Tarptautinės standartizacijos organizacijos bendrosiomis nuostatomis, greičiausiai dar nebus užbaigti iki 1995 m. vidurio;
kadangi tai reiškia, kad šiuo metu negalima pasinaudoti viena iš Tarybos reglamento (EEB) Nr. 3254/91 3 straipsnio 1 dalyje trečiajai šaliai suteiktų priemonių, t. y. patvirtinti atitinkamas administracines arba įstatymines nuostatas, draudžiančias naudoti spąstus, kuriais suspaudžiamos gyvūnų galūnės arba užtikrinti, kad šio reglamento I priede išvardintų rūšių gyvūnų gaudymo spąstais būdai atitinka tarptautiniu mastu suderintus humaniško gyvūnų gaudymo spąstais standartus; kadangi tai turi nenumatytą neigiamą poveikį suinteresuotų trečiųjų šalių galimybei laikytis Tarybos reglamento (EEB) Nr. 3254/91 reikalavimų; kadangi daugelis jų negali iki 1995 m. sausio 1 d. suderinti savo politikos su šia padėtimi;
kadangi reikšmingas skaičius pagrindinių kailius eksportuojančių šalių parodė, kad pakankama pažanga yra pasiekta uždraudžiant spąstus, kuriais suspaudžiamos gyvūnų galūnės ir (arba) tobulinant humaniškus gaudymo spąstais būdus;
kadangi esant šioms aplinkybėms Tarybos reglamento (EEB) Nr. 3254/91 3 straipsnio 1 dalies draudimų įgyvendinimas iki 1995 m. sausio 1 d. galėtų ne tik neigiamai paveikti Tarptautinės standartizacijos organizacijos darbą tobulinant humaniškus gaudymo spąstais standartus, bet ir rimtai sumažintų trečiųjų šalių stimulą ir toliau nacionaliniu mastu siekti pažangos nustatant humaniškus gaudymo spąstais būdus;
kadangi dėl šios priežasties, remiantis Tarybos reglamento (EEB) Nr. 3254/91 3 straipsnio 2 dalies nuostatomis, yra tinkama minėto draudimo veikimą sustabdyti vieneriems metams, t. y. iki 1995 m. gruodžio 31 d.;
kadangi tada Komisija dar iki 1996 m. sausio 1 d. turi nustatyti šalis, kurios laikosi Tarybos reglamento (EEB) Nr. 3254/91 3 straipsnio 1 dalies sąlygos, ir to reglamento 4 straipsnyje numatytas tinkamo sertifikavimo (patvirtinimo) formas;
kadangi šiame reglamente numatyta priemonė atitinka Komiteto, įsteigto remiantis Tarybos reglamento (EEB) Nr. 3626/82 [2] su paskutiniais pakeitimais, padarytais Komisijos reglamentu (EEB) Nr. 1534/93 [3], 19 straipsniu, nuomonę,
PRIĖMĖ ŠĮ REGLAMENTĄ:
1 straipsnis
1. Draudimas įvežti į Bendriją Tarybos reglamento (EEB) Nr. 3254/91 I priede išvardytų gyvūnų rūšių kailius bei odas ir kitas to reglamento II priede išvardytas prekes įsigalioja 1996 m. sausio 1 d.
2. Komisija Tarybos reglamento (EEB) Nr. 3254/91 5 straipsnyje nustatyta tvarka iki 1995 m. rugsėjo 1 d. nustato:
a) šalis, kurios laikosi šio reglamento 3 straipsnio 1dalyje nustatytos sąlygos, ir
b) atitinkamas to reglamento 4 straipsnyje minimas sertifikavimo formas.
2 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1994 m. liepos 19 d.

Labels: 1
20